Берыктыны шуг — Удмурт дунне\nBy Удмурт Дунне 5 марта, 2015 13:24\nУдмурт факультет интые кылдоз финноугроведениея но журналистикая институт?\nТодмо ни: вуоно арысен Удмурт кун университетын уз луэ ни нимаз удмурт кылосбуръя факультет но журналистикая факультет. Кылдоз Финноугроведениея но журналистикая институт. Кызьы меда гур азьын кык кышномуртъёс кузёяськозы?\nЖурналистикая специальность таяз арын дасяське вал пусйыны 20 арзэ. 15 ар ӵоже со удмурт филологияя факультет бордын улӥз. Кыӵе шумпотон вал, Алескандр Шкляев но Александр Вахрушев тыршемен, журналистикалы дышетон яна потыны быгатӥз шуыса. 5 ар куспын факультет пыд йылаз йыг-йыг султӥз: Александр Вахрушев луиз филология наукаосъя (журналистика специальностья) доктор, со Удмуртиын огназ сыӵе, ӟуч филологиен ӵош усьтӥськиз журналистикаен герӟаськем магистратура, пӧртэм ужрадъёсын но вуоно журналистъёс калыкез паймытыло но вылӥ интыос басьтыло.\nУдмурт кылосбуръя факультетлэн нош нимыз шаерамы гинэ уг, быдэс дунне тыр жин! чузъяське. Удмурт кылэз дышетыны лыкто кунгож сьӧрысь студентъёс, наукаосъя дано докторъёс бадӟым исследовательской уж нуо, школаын но университетын дышетон книгаос потто, национальной кадръёсты дасяло. Кема аръёс ӵоже удмурт студентъёс воштыны турттӥзы удмуртъёс сярысь кылдэм урод малпанъёсты (стереотипъёсты) но быгатӥзы. Табере Удмурт кылосбуръя факультет шоры котьмар ласянь вожъяськыса учкыны луоно.\n— Финноугроведениея но журналистикая институт кылдытонъя югдур факультетъёсты но университетэз гинэ висьытыны кулэ ӧвӧл, сое быдэс элькунэн сэрттыны кулэ, — шуэ журналистикая факультетлэн деканэз Владимир Байметов. — Зэм но, удмурт кылосбуръя факультет пӧртэм специалистъёсты дуре — культура, дышетон, наука удысъёслы. Факультетын пӧртэм калыкъёсын кусыпъёс кылдытэмын, татын трос наукаосъя докторъёс ужало. Уг яра вал сое журналистикаен сураны, нош журналистикаез — кылосбуръя факультетэн. Али ик кылӥське ни: мар табере ӟуч кылын вераськись журналистъёсты уз дасялэ ни-а мар-а?\nБолонской процесс борды итӥськемез бере Россиысь образование ыштэ аслэсьтыз ымнырзэ: нырысь воштӥськиз дышетскон амал, табере воксё факультетъёсты огазеяны но «кулэтэмъёссэ» ворсаны кутскизы. Валасько, факультетъёс огазеясько уксё шыръян понна. Но шараямын вал: выль институтын дышетӥсьёс сомында ик кылёзы, кивалтэтлэн гинэ лыдыз кулэсмоз. Озьыен, университет уг вала ас азяз пуктэм ужпумзэ?\n— Туала дыре дышетскон удысэз калыккуспо карыны туртто. Удмурт кылосбуръя факультет пыремын туала дышетскон процессэ, со фин-угор калыкъёслэн ассоциацизылэн ёзчиез луэ, озьы университетлэн данэз но вылӥегес ӝутске, — вера Удмурт кун университетлэн ректорез Галина Мерзлякова. — Али тросаз национальной университетъёсын вань йӧскалык кылосбуръя но журналистикая огъя факультетъёс. Финляндиын, кылсярысь, журналистикая факультетъёссы ӧвӧл нимаз, журналистъёсты филология факультетын дасяло.\nКылдэ юан: малы журналистикая факультетэз ӧз ватсалэ Социальной коммуникациосъя институт борды, кудӥз журналистикалы тужгес но матын луэ, вылаз ик, отын вань асьсэлэн редакцизы. Луысал итыны ӟуч филология факультет борды — журналистэ тросгес ӟучъёс дышетскыны лыкто ук! Татын университетысь кивалтэтлэн аслаз малпанэз: кытысь потӥз факультет, отчы ик берыктоно.\nКытчы вуттыны быгатоз кык яркыт факультетъёсты огазеян? Нырысь ик, журналистикая факультет ыштыны быгатоз аслэсьтыз абитуриентъёссэ, марлэсь кышкало ни факультелэн кивалтӥсьёсыз. Кыкетӥез, студентъёслэн кусыпъёссы кыӵеесь луозы, кызьы соос дасяськозы ужрадъёсы? Азьло «Студенческая весна» фестивальлы удмурт кылосбуръя факультет коть удмурт шӧм пыртэ вал. Куинетӥез, кызьы ортчоз удмурт кылъя дышетӥсьёсты дасян? Институтлэн ӧвӧл ни УДМУРТ кылыз, мукет факультетъёслэсь висъясь гожез. Дышетскон мыноз, пе, куинь ӧръя: журналистика, педагогика но филология. Озьыен, нырысь быре факультетлэн нимыз, собере удмурт кылъя дышетӥсьёсты дасян. Школаосын удмурт кылэз дышетон но собере уз куашка-а? Тужгес но кышкытэз, быроз УДМУРТ КЫЛ. Тросэз азьмынӥсьёс сое валало.\n— Ваньмыз асьме бордысь потоз. Котькудӥз аслаз интыяз маке умойзэ но туннэ нунал понна кулэзэ удмурт кыл, удмурт культура понна лэсьтӥз ке — удмурт кылмы азинскоз, — вера удмурт кылосбуръя факультетлэн деканэз Наталья Кондратьева.\nВотэсын али удмурт факультетэз утёнъя петицилы подписьёс бичало. ООН-лэн выжы калыкъёсты утёнъя экспертэз но МАФУН огазеяськонлэн азьвыл президентэз Алексей Цыкарев йыбырттэ: «Удмурт эшъёс, дугдытэ ваньзэ, бер ӧвӧл на! Вералэ асьтэлэсь чурыт кылдэс, шуэ «ум». Эн мынэ карелъёслэн, вепсъёслэн но Карелиысь финъёслэн пытьытӥзы! Ми 2 ар талэсь азьло янгышам, нош тупатыны ваньзэ табере туж шуг».\nТуспуктӥз Наталья Иванова\nTAGS: удмурт кылосбур факультетюгдурюжпум